common rail
Store norske leksikon,Teknologi og industri,Maskiner,Forbrenningsmotorer
Common rail er en innsprøytningsteknikk arvet fra lastebilsiden, der dieselolje under svært høyt trykk, gjerne 200 MPa (2000 bar), pumpes inn i et tykt rør som er stengt i begge ender, og derfra via separate fordelingsrør til elektrisk opererte sylinderinjektorer på toppen av motoren, hvorfra drivstoffet slippes inn i forbrenningsrommet over stemplene.
Fordelen med common rail er den fine forstøvingen som det høye trykket og de mange ørsmå hullene i dysene gir. Finfordelte små dråper av drivstoff skaper mer fullstendig forbrenning og høyere utnyttelse av energien, slik at forbruket per produsert kWh synker.Elektrisk opererte injektorer gjør det dessuten mulig å slippe inn flere porsjoner drivstoff i ett og samme arbeidsslag, slik at man får langt bedre kontroll med forbrenningen, og på den måten kan redusere mengden nitrøse gasser og partikler i avgassen. Denne teknikken kalles multiinjisering. Les mer i Store norske leksikon dieselmotor